b'\n_START_ARTICLE_\nVannutskiller\n_START_PARAGRAPH_\nEn vannutskiller er en innretning for \xc3\xa5 skille ut vann fra annen v\xc3\xa6ske. Ved bruk av forbrenningsmotorer nyttes vannutskillere for \xc3\xa5 hindre at vann kommer inn i motoren sammen med drivstoffet._NEWLINE_I prinsippet er en vannutskiller en enkel beholder, der v\xc3\xa6ske forurenset av vann ledes inn i beholderen \xc3\xb8verst p\xc3\xa5 en side, og v\xc3\xa6ske uten vann ledes ut av beholderen \xc3\xb8verst p\xc3\xa5 motsatt side. S\xc3\xa5 lenge vannet er tyngre enn v\xc3\xa6sken vil vannpartiklene synke i beholderen, og vannet skilles ut p\xc3\xa5 bunnen._NEWLINE_Vannutskillere finnes i mange ulike versjoner, alt fra enkle \xc2\xabkopper\xc2\xbb plassert p\xc3\xa5 drivstoffslanger til kompliserte innretninger kombinert med avanserte filtre. Ved \xc3\xa5 kombinere vannutskillere med filtre oppn\xc3\xa5r man to fordeler: Dels hindrer man partikkelforurensing. Dels hindrer man at vannet virvles opp i drivstoffet igjen n\xc3\xa5r motorer, biler, b\xc3\xa5ter etc. beveger seg._NEWLINE_En vannutskiller vil ofte v\xc3\xa6re utstyrt med tappekran, slik at man kan tappe ut vann n\xc3\xa5r det er n\xc3\xb8dvendig. Ofte vil vannutskillerne v\xc3\xa6re laget av gjennomsiktig materiale, slik at man visuelt kan inspisere og sjekke om det er vann i utskilleren. Skillet vann/drivstoff vil oftest v\xc3\xa6re s\xc3\xa5 markant at det er lett synlig._NEWLINE_Det benyttes ofte mer enn \xc3\xa9n vannutskiller; for eksempel vannutskiller b\xc3\xa5de p\xc3\xa5 motoren, p\xc3\xa5 brennstofftilf\xc3\xb8rselen og p\xc3\xa5 drivstofftanken._NEWLINE_P\xc3\xa5 b\xc3\xa5tmotorer er vannutskilleren og vedlikeholdet (t\xc3\xb8mmingen) av vannutskilleren spesielt kritisk. I h\xc3\xb8y sj\xc3\xb8 vil vannet i en vannutskiller som settes i bevegelse lettere kunne virvles opp i drivstoffet, f\xc3\xb8lge med inn i motoren og f\xc3\xb8re til motorstans. Og i h\xc3\xb8y sj\xc3\xb8 er motorhavari ofte ekstra alvorlig.'